Laura Codruța Kovesi nu a oferit detalii despre dosarul Pfizer
Laura Codruța Kovesi nu a oferit detalii despre anchetă, aceasta fiind în desfășurare. Șefa EPPO a spus că a început investigațiile din cauza tuturor plângerilor primite.
"De aceea am deschis o anchetă. Ancheta este încă în curs. Este un caz complex. În acest moment nu putem spune nimic mai mult, pentru că încă lucrăm la caz.
Singurul motiv pentru care am anunțat faptul că am deschis această anchetă este că au continuat să fie depuse atâtea plângeri, ceea ce ne folosea resursele", a declarat ea într-un interviu pentru jurnaliștii de la proiectul Follow The Money.
În octombrie 2022, Parchetul European a confirmat desfășurarea unei anchete privind achiziționarea de vaccinuri COVID-19 în cadrul Uniunii Europene.
Potrivit sursei citate, această confirmare remarcabilă survine în contextul unui interes public deosebit de intens. EPPO nu a dezvăluit alte detalii în această etapă.
Dosarul la nivel european
Conform unor informații provenite din surse neoficiale, ancheta se concentrează asupra mai multor plângeri formulate în legătură cu achiziționarea de vaccinuri. Investigația condusă de către Parchetul European vizează atât procesul prin care Comisia Europeană a efectuat achiziția centralizată de vaccinuri.
Vizează, totodată, achizițiile ulterioare efectuate de către diverse țări de la Comisie.
Într-un articol publicat în noiembrie 2021, publicația Der Spiegel sublinia că modul efectiv de gestionare a documentelor de către Comisia Europeană este în contrast puternic cu regulile auto-impuse privind transparența.
Potrivit lor, "Comisia UE șterge masiv e-mailuri, iar sms-urile și chat-urile nici măcar nu sunt arhivate – pentru că sunt de scurtă durată". În concluzie, există posibilitatea ca mesajele text schimbate între Ursula von der Leyen și CEO-ul Pfizer, Albert Bourla, să fi fost șterse.
Pregătirea medicală a Ursulei von der Leyen, un avantaj în negocieri
Educația medicală a Ursulei von der Leyen, precum și profesia soțului ei, par să fi fost un avantaj semnificativ în negocierile sale. Von der Leyen este doctor în medicină și deține un master în "Sănătate Publică".
Soțul ei, Heiko von der Leyen, ocupă funcția de director medical al companiei biofarmaceutice din SUA, Orgenesis Inc. Compania este specializată în dezvoltarea de terapii celulare și genetice.
Conform publicației Politico, Curtea de Conturi Europeană a acuzat Comisia că a refuzat să dezvăluie detalii privind modul în care s-a negociat cel mai mare contract de achiziționare a vaccinurilor din UE.
Politico menționează că și ancheta efectuată de Ombudsmanul European în această chestiune a întâmpinat opoziție. La momentul respectiv, Comisia a afirmat că nu mai deținea mesajele text din dosar.